'UMugabe Kalaso Isifiso Sokusuka Embusweni'
Ingcwethi kwezombusazwe zithi lanxa amalunga eZanu PF engasamfuni uMugabe, akekho ongamtshela ukuthi asuke esikhundleni ngoba bemesaba okummangalisayo.
WASHINGTON — Lanxa uMongameli Mugabe esithi uzasuka esihlalweni nxa ibandla lakhe lingathi esuke, abanye bathi ukhuluma nje ngoba ekwazi ukuthi akekho ongayilokotha lindaba kuZanu PF. Ekhuluma emhlanganweni awenze lababalwa impi yenkululeko ngoLwesithathu eHarare, uMugabe uthe uzasuka embusweni kuphela nxa umphakathi kumbe abebandla lakhe bengathi sokumele esuke. Uphinde wasola amalunga eZanu PF alwela isikhundla sakhe esithi amanye seze emfisela ukufa. Kodwa uthe kayi ndawo njalo usaphile kuhle. Wengeze wathi ukulwisana lokhu kumele kuphele ibandla libambane. Emhlanganweni lo, ababengabalweli bempi yenkululeko batshele uMugabe ukuthi bafuna ukufakwa ezikhundlani zikahulumende eziphezulu njalo bathi bafuna ukwengezelelwa imali abayiholayo. Ingcwethi kwezombusazwe uMnu Brilliant Mhlanga uthi lanxa labo abeZanu PF bengasamfuni uMugabe, akekho ongamtshela ukuthi asuke esikhundleni ngoba bemesaba. "Bayamesaba," kutsho uMhlanga. " Esintwini bathi ungakhulisa inja iyifundisa ukuthi konke okwenzayo kulungiswa ngokuthi ikhonkothe iluma omakhelwane, mhla iqalisa ukuluma abantwa bakho egumeni ungayisoli."